**NACIONALINĖ ŠVIETIMO AGENTŪRA**

KLAIPĖDOS SENDVARIO PROGIMNAZIJOS VEIKLOS

TEMINIO IŠORINIO VERTINIMO ATASKAITA

2023-06-12 Nr. A-76

Vilnius

**ĮVADAS**

**Vizito laikas** – 2023 m. gegužės 15–19 d.

**Išorinio vertinimo tikslas** – įvertinti kokybės krepšelį gavusios mokyklos padarytą pažangą.

Klaipėdos Sendvario progimnazijos (toliau – Progimnazijos, Mokyklos) teminis išorinis vertinimas atliktas vadovaujantis Mokyklų, siekiančių gauti kokybės krepšelį, skirtą mokinių ugdymosi pasiekimams gerinti, sąrašu, patvirtintu Lietuvos Respublikos švietimo, mokslo ir sporto ministro 2021  m. liepos 22 d. įsakymu Nr. V-1321 „Dėl Mokyklų, siekiančių gauti kokybės krepšelį, skirtą mokinių ugdymo pasiekimams gerinti, sąrašo patvirtinimo“, Lietuvos Respublikos švietimo, mokslo ir sporto ministro 2018 m. rugpjūčio 28 d. įsakymu Nr. V-707 „Dėl Kokybės krepšelio skyrimo bendrojo ugdymo mokykloms tvarkos aprašo patvirtinimo“, Lietuvos Respublikos švietimo, mokslo ir sporto ministro 2023 m. sausio 4 d. įsakymu Nr. V-15 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2023 metų I pusmetį, vertinimo temos, klausimų ir rodiklių nustatymo“, Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo, mokslo ir sporto ministro 2007 m. balandžio 2 d. įsakymu Nr. ISAK-587 „Dėl Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašo patvirtinimo“.

Vertinant Progimnazijos padarytą pažangą analizuoti šie dokumentai ir šaltiniai: 2016 m. visuminio išorinio vertinimo ataskaita, 2021 m. ir 2022 m. Nacionalinių mokinių pasiekimų patikrinimų (toliau – NMPP) rezultatai, mokinių pasiekimų ir pažangos suvestinės, Švietimo valdymo informacinėje sistemoje (toliau – ŠVIS) kaupiami duomenys ir būtinųjų stebėsenos rodiklių reikšmės, Progimnazijos interneto svetainėje skelbiama informacija, 2022 m. Progimnazijos veiklos tobulinimo planas (toliau – PVTP), 2022 m. tarpinė Progimnazijos veiklos plano įgyvendinimo ataskaita, 2022 m. Mokyklos veiklos kokybės įsivertinimo ataskaita, direktoriaus 2022 m. metinės veiklos ataskaita, 2023–2025 m. strateginis, 2022 m. veiklos planas, 2022–2023 m. m. ugdymo planas. Priimant vertinimo sprendimus remtasi per vizitą vykusių vertintojų pokalbių su Progimnazijos savivaldos institucijų ir darbo grupių atstovais, vadovais, mokytojais, mokiniais metu surinkta informacija, ugdomųjų veiklų (stebėtos 52  pamokos, 5 neformaliojo vaikų švietimo užsiėmimai, 2 klasės valandėlės ir 1 renginys), Progimnazijos vidaus ir išorės erdvių stebėjimu, jų funkcionalumo ir panaudojimo įvertinimu.

Vertintojai apsilankė projekto ,,Kokybės krepšelis“ (toliau – KK) lėšomis atnaujintose Progimnazijos erdvėse, kuriose vyko veiklos – gamtos mokslų laboratorijoje, modernizuotoje bibliotekoje-skaitykloje, išmaniųjų technologijų klasėse, modernizuotose kabinetuose, sensoriniame kambaryje, stebėjo kaip mokiniai naudojasi ,,Play Math: edukacinių žaidimų ir simuliacijų programa“, robotikai skirtų rinkinių ,,VEX“, rinkinių, skirtų socialiniam emociniam ugdymui, stebėjo mobilios lauko klasės įrangos bei aktų salėje modernaus ekrano naudojimą veiklose, taip pat pamokose mokytojų taikomą užduočių, veiklų, turinio diferencijavimą. Vertintojai pokalbiuose įsitikino, kad Progimnazijos bendruomenės atstovai teigiamai vertina taikomą STEAM dienų organizavimo praktiką, kalbėjosi apie savanorystę, konsultacijų teikimą mokiniams.

1. **MOKYKLOS KONTEKSTAS**

Klaipėdos Sendvario progimnazija įgyvendina pradinio ir pagrindinio ugdymo I-osios dalies bei neformaliojo vaikų švietimo programas. 2022 m. rugsėjo 1 d. duomenimis, Progimnazijoje ugdomi 772  mokiniai (2021 m. – 782), iš jų – 331 mokinys 1–4 klasėse, 441 mokinys 5–8 klasėse. Dirba 87  darbuotojai, iš jų – 61 pedagoginis darbuotojas (direktorius, 2 pavaduotojai ugdymui, logopedas, socialinis pedagogas, specialusis pedagogas, psichologas, bibliotekininkas, 54 mokytojai), 27  nepedagoginiai darbuotojai. Visi pedagogai yra įgiję aukštąjį išsilavinimą, 5 turi mokytojo eksperto, 17 – mokytojo metodininko, 18 – vyresniojo mokytojo kvalifikacinę kategoriją.

2013 m. Sendvario pagrindinė mokykla tapo Progimnazija. Remiantis Progimnazijos direktorės 2022 m. veiklos ataskaita ir vertintojų pokalbių su Progimnazijos bendruomenės atstovais duomenimis, galima teigti, kad Progimnazijoje skiriamas dėmesys mokymosi kokybės gerinimui ir tikslingam švietimo pagalbos teikimui. Progimnazija vadovaujasi Geros mokyklos koncepcija, siekia visapusiško mokinių ugdymo(si) visose srityse. Mokykla išsiskiria etnokultūrinių tradicijų puoselėjimu, veikia tautinių šokių kolektyvas „Suktukas“, etnokultūros būrelis „Pupos“, mokiniai ne kartą šalies etnokultūros olimpiadose laimi prizines vietas. Progimnazija siekia mokiniams suteikti galimybes ugdytis ne tik Mokykloje, bet ir kitose erdvėse – neformaliojo vaikų švietimo užsiėmimai vyksta Mažosios Lietuvos istorijos muziejaus patalpose. Progimnazija kryptingai vykdo teatrinę veiklą, yra kasmetiniai Molinuko teatro festivalio dalyviai ir laureatai. Vizito metu vertintojai stebėjo veiksmingą mokinių kūrybiškumo ugdymą formaliojo ir neformaliojo ugdymo mokytojams pasitelkiant teatrinio ugdymo elementus. Progimnazija yra  sveikatą stiprinančių mokyklų tinklo mokykla. 2021 m. ir 2022 m. viena iš pradinių klasių  apdovanota Sveikatos mokymo ir ligų prevencijos centro padėkos raštu ir prizu: krištolo statulėle su iniciatyvos logotipu „Judanti klasė“. 2021 m. Progimnazija aktyviai dalyvavo miesto konkurse ,,Sveikiausia mokykla“ ir užėmė II vietą. Progimnazijoje vykdomas kryptingas tarptautinis bendradarbiavimas, septinti metai vyksta nemokamos tarptautinės mokinių stovyklos, 7–8 kl. 40–60  mokinių turi galimybę per metus 2 kartus vykti į tarptautines stovyklas Danijoje, Lenkijoje, Latvijoje, Lietuvoje. Mokykla dalyvauta tarptautiniuose Erasmus+, Nordplus, Intereg Pietų Baltijos šalių  projektuose. Progimnazijai įteikta Švietimo mainų paramos fondo padėka už „Erasmus+ mobilumo projektų įgyvendinimą COVID-19 pandemijos metu.  Nuo 2015 m. mokytojai kelia kvalifikaciją Europos valstybėse pagal Erasmus+ KA 1 mobilumo projektus. Paskutinis mobilumo projektas – „Žaliojo rato mokykla“. Progimnazija dalyvauja tarptautiniame projekte STEM School Label. 2021 m. mokykla įvertinta Competent ženkleliu (pažengusioji mokykla) ir nominuota Klaipėdos krašto ambasadoriais STEAM veikloje. Už sėkmingą STEM veiklų įgyvendinimą 2021 m. gauta Švietimo skyriaus mokyklų nominacija. Taip pat, Progimnazija yra aktyvi programos Olweus dalyvė, jai suteiktas Olweus 2021–2022 ir 2022–2023 m. mokyklos vardas.

Progimnazijai nuo 2013 m. vadovauja direktorė Lina Logvinovienė. 2022 m. direktorės veiklos užduotys orientuotos į aktualius ugdymo kokybės, veiklos tobulinimo klausimus („Įgyvendinti PVTP 2022 metams pagal Europos Sąjungos struktūrinių fondų projektą ,,Kokybės krepšelis“, „Tęsti pasirengimą įgyvendinti atnaujintas bendrąsias programas“, „Diegti kolegialų mokytojų mokymąsi ir veikimą komandomis“)*.* Šių užduočių įgyvendinimo rezultatai – įgyvendintos projekto KK suplanuotos veiklos, atnaujintos ir įrengtos edukacinės aplinkos, įsigytos mokymo priemonės, atlikti suplanuoti, išanalizuoti ir pristatyti bendruomenei mokinių savijautos tyrimai; įgyvendintas suplanuotų veiksmų ir priemonių planas dėl atnaujintų bendrųjų programų įgyvendinimo, metodinėse grupėse vykdyta mokytojų patirties sklaida, mokiniai ir jų tėvai supažindinti su atnaujintų programų gairėmis, mokinių pasiekimų vertinimo pokyčiais; mokytojai dalijosi patirtimi su kolegomis mieste ir respublikoje, savo veikloje taikė diferencijuotą ir individualizuotą mokymą. Progimnazijos tarybos pirmininkė teikdama direktorės vertinimo pagrindimą ir siūlymus patvirtino, kad direktorė įvykdė visas užduotis, viršijo kai kuriuos vertinimo rodiklius, įvykdė ir kitų, neplanuotų užduočių, taip pat efektyviai ir racionaliai įgyvendino projektą KK. Direktorės L. Logvinovienės 2022 m. veiklos ataskaita įvertinta ,,labai gerai“.

Klaipėdos m. savivaldybės administracijos Švietimo skyriaus vyriausioji specialistė, kuruojanti Progimnaziją, pokalbyje patvirtino, kad Progimnazijos vadovai telkia bendruomenę tikslų įgyvendinimui, ugdymo įstaiga yra padariusi teigiamą pokytį beveik visose veiklose ir įstaigos žinomumas didėja. Progimnazijos vadovai patvirtino, kad Progimnazijos dabartimi ir perspektyva rūpinasi Klaipėdos m. savivaldybė bei savivaldybės administracijos Švietimo skyrius. Progimnazijai buvo teiktos konsultacijos ir palaikymas įgyvendinant PVTP.

Aukščiau pateiktos Progimnazijos konteksto aplinkybės iš esmės tapo stipriųjų ir tobulintinų aspektų išskyrimo pagrindu. Atsižvelgiant į tai, kad Progimnazija tinkamai vykdo PVTP ir siekia paveikios ugdymo proceso, rezultatų ir ugdymo(si) aplinkų kokybės, 2 ataskaitos dalyje išskirti aspektai laikytini esminiais, siekiant tobulinti Progimnazijos veiklą.

1. **MOKYKLOJE UŽTIKRINAMOS PAŽANGOS KRYPTINGUMO IR VEIKLOS TVARUMO STIPRIEJI IR TOBULINTINI ASPEKTAI**

**Stiprieji aspektai**

1. Vizijos bendrumas telkia bendruomenę kryptingai veiklai kuriant šiuolaikišką ir sėkmingą mokyklą (3.1. rodiklis – 4 lygis, nurodytas aspektas – 4 lygis).
2. Planų gyvumas užtikrina veiklų tęstinumą (3.1. rodiklis – 4 lygis, nurodytas aspektas – 4  lygis).
3. Mokytojų gebėjimas veiksmingai naudoti išteklius įgalina projekto „Kokybės krepšelis“ veiklų įgyvendinimą ir tęstinumą (3.2. rodiklis – 4 lygis, nurodytas aspektas – 4 lygis).
4. Progimnazijos vadovų lyderystė užtikrina veiklos pokyčių tvarumą (3.2. rodiklis – 4 lygis, nurodytas aspektas – 4 lygis).
5. Kryptinga Progimnazijos tinklaveika ir partnerystė padeda kompleksiškai siekti kiekvieno mokinio asmenybės brandos (3.6. rodiklis – 4 lygis, nurodytas aspektas – 4 lygis).

**Tobulintini aspektai**

* + - 1. Kiekvieno mokinio pažangos ir pasiekimų matavimas, tolesnio mokymosi planavimas pamokoje (1.1. rodiklis – 3 lygis, nurodytas aspektas – 3 lygis).
      2. Mokinių mokymosi poveikio analizavimas pamokoje siekiant geresnių mokymosi rezultatų (1.1. rodiklis – 3 lygis, nurodytas aspektas – 3 lygis).
      3. **ĮSIVERTINIMO VEIKSMINGUMO MOKYKLOS PAŽANGAI VERTINIMAS**

Klaipėdos Sendvario progimnazija veiklos kokybę įsivertina vadovaudamasi Lietuvos Respublikos švietimo, mokslo ir sporto ministro 2016 m. kovo 29 d. įsakymu Nr. V-267 ,,Dėl Mokyklos, įgyvendinančios bendrojo ugdymo programas, veiklos kokybės įsivertinimo metodikos patvirtinimo“ patvirtinta metodika. Progimnazijoje veiklos kokybės įsivertinimas turi savitų bruožų – nuo 2022 m. veikia 4 narių Mokyklos veiklos kokybės įsivertinimo darbo grupė (dar vadinama Koordinacine grupe), kuri planuoja veiklas ir stengiasi įtraukti kaip galima daugiau Progimnazijos pedagogų į įsivertinimo procesą. Šios darbo grupės nariai, pristatydami vertintojams veiklos kokybės įsivertinimo procesus Progimnazijoje, nurodė, kad veikla apima šiuos etapus:pasirengimo įsivertinti (Progimnazijos vadovas inicijuoja veiklos kokybės įsivertinimą, įsakymu sudaro koordinacinę Mokyklos veiklos kokybės įsivertinimo grupę (toliau – MVKĮG). MVKĮG, remdamasi Progimnazijos strateginiu planu, ankstesniais veiklos kokybės įsivertinimo rezultatais, pasiūlo Metodinei tarybai, dalykų metodinėms grupėms vertinimo sritis ir kelis galimus vertinimo rodiklius teminiam vertinimui arba siūlo atlikti platųjį visuminį įsivertinimą. Metodinė taryba po diskusijų pasirenka vertinimo rodiklius, kuriems pritaria arba koreguoja Mokyklos taryba. Pasirinkus vertinimo rodiklius, sudaromas sąrašas mokytojų, kurie savanoriškai pasirenka vieną iš vertinimo rodiklių, kurį pageidauja nagrinėti); įsivertinimo koncepcijos kūrimo (MVKĮG parengia ir pasitvirtina įsivertinimo planą, kuris gali būti koreguojamas eigoje. Vyksta pasitarimai dėl įsivertinimo eigos, iliustracijų kūrimo proceso organizavimo. Vyksta grupių narių pasitarimai pagal pasirinktą įsivertinimo rodiklį(ius), analizuojamos ir kuriamos iliustracijos, numatomi darbai ir atsakingi asmenys. Pasirinkus platųjį visuminį įsivertinimą vietoj iliustracijos susitariama dėl įvertinimo darbų ir eigos); įsivertinimo tyrimo metodikos parengimo (šiame etape parengiami tyrimo instrumentai: apklausos anketos, pasirenkami informacijos šaltiniai ir analizuojami dokumentai. Susitariama dėl respondentų tikslinės grupės, atsakingų asmenų ir suplanuotų darbų. Atsakingi asmenys instruktuojami dėl apklausos atlikimo); įsivertinimo (organizuojama Mokyklos bendruomenės narių apklausa, renkami duomenys ir informacija, atliekamas interviu. Įsivertinimo grupėse vyksta pasidalinimas ir diskusijos, kurių metu formuluojamos pradinės išvados, gauta informacija lyginama su numatyta iliustracija); atsiskaitymo ir informavimo (paruošiama Mokyklos įsivertinimo ataskaita, vyksta diskusijos ir išvadų rengimas, lyginimas su numatyta iliustracija. Atsakingi asmenys paruošia pristatymą, kuris pateikiamas Mokytojų tarybos, Mokyklos tarybos posėdžiuose, parengiamos rekomendacijos ir pasiūlymai, numatomi tobulinimo veiksmai). 2022 m. veikos kokybės įvertinimas Progimnazijoje atliktas vadovaujantis visuminio vertinimo rodiklių taikymu.2022 m. veiklos kokybės įsivertinimo ataskaita informatyvi ir detali, pateikiama vertinta tema, rodiklis, kokybiniai rodikliai pagal PVTP, veiklų, argumentų įrodymų aprašymas atsižvelgiant į KK įgyvendinimą. Pokalbyje su vertintojais dalyvavęMVKĮG nariai pabrėžė, kad mato savo darbo prasmę – analizuodami įsivertinimo medžiagą, įsitikina, kad Mokykla daro pažangą, kad yra besimokanti organizacija, kad Mokykloje reaguojama į MVKĮG pateikiamas išvadas.

**4. MOKYKLOJE UŽTIKRINAMOS PAŽANGOS KRYPTINGUMO IR VEIKLOS TVARUMO VERTINIMAS**

**4.1. Kaip mokykla įgyvendina mokyklos veiklos tobulinimo planą?**

Klaipėdos Sendvario progimnazija padarė pažangą, nuosekliai ir kryptingai įgyvendindama veiklos tobulinimo planą ir pasinaudodama „Kokybės krepšelio“ projekto lėšomis: kryptingai nusimatė tobulinimo tikslą ir uždavinius; pasirinko tinkamas veiklas jiems pasiekti; planuojamas veiklų tęstinumas ir tvarumo užtikrinimas. Nustatyta Mokyklos pažanga, įvertinus rodiklius: Mokyklos pasiekimai ir pažanga (1.1. rodiklis); Ugdymo(si) organizavimas (2.1. rodiklis); Perspektyva ir bendruomenės susitarimai (3.1. rodiklis); Lyderystė (3.2. rodiklis); Mokyklos savivalda (3.3. rodiklis); Veikimas kartu (3.4. rodiklis); Mokyklos tinklaveika (3.6 rodiklis); Kompetencija (3.7. rodiklis); Pozityvus profesionalumas (3.8. rodiklis). Šioje ataskaitoje nėra išplėtotas rodiklio 3.5. vertinimas, tačiau bendradarbiavimo su tėvais aspektai minimi vertinant rodiklius 1.1., 3.6. – visais atvejais, kai akcentuojamas Progimnazijos dėmesys mokinių pažangai, tinklaveikai.

Pažymėtina, kadvertinimo metu jau beveik įvykdytos visos PVTP suplanuotos veiklos.

**4.1.1. Mokyklos veiklos tobulinimo planas**

Projekto KK Progimnazijos PVTP racionalus, parengtas atsižvelgiant į realiai egzistuojančius iššūkius (nepakankamą akademinių pasiekimų lygmenį ir gerėjimo dinamiką). Plane numatytas tikslas – „Siekti kiekvieno mokinio pažangos, kuriant įtraukias ugdymo(si) aplinkas“ ir du tikslo įgyvendinimo uždaviniai: „Stiprinti pagalbos teikimą įvairių poreikių mokiniams“, „Sukurti įtraukias aplinkas skatinančias mokinių motyvaciją“. Plane numatyti siektini rezultatai realūs, o jiems pasiekti numatytos tinkamos veiklos. Visos numatytos veiklos turi potencialo lemti mokinių pasiekimų pozityvų pokytį, pedagoginių darbuotojų profesinio kapitalo stiprėjimą bei paveikų ugdymosi aplinkų turtinimą. Plano tikslų įgyvendinimo vertinimo kriterijai (mokinių besimokančių skirtingais pasiekimų lygmenimis dalies (aukštesnio lygmens padidėjimas, pagrindinio lygmens padidėjimas ir patenkinamo lygmens sumažėjimas) pokytis bei mokinių metinių įvertinimų vidurkio padidėjimas) tinkami. Kriterijus pasiekus Progimnazija turi visas galimybes fiksuoti projekto KK pozityvią įtaką institucinei Progimnazijos pažangai. Plano tikslus tikimasi užtikrinti įvairiapusiškomis veiklomis – ugdomųjų veiklų formų įvairovės užtikrinimu, ugdymo turinio plėtojimu, mokytojų kvalifikacijos tobulinimu, ugdymo aplinkų turtinimu, individualia pagalba mokiniui šalinant ugdymosi praradimus. Plane numatytų veiklų tinkamumas aptartas Progimnazijos bendruomenėje. Veiklos tobulinimo planas įgyvendinamas kryptingai ir atsakingai.

**4.1.2. Mokyklos veiklos tobulinimo plano / planų įgyvendinimo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 1.1. Mokyklos pasiekimai ir pažanga,  3 lygis | Pasiekimų ir pažangos rezultatyvumas tinkamas.  Mokiniai ir mokinių tėvai patenkinti Progimnazijos indeliu ugdant asmenybes – tikslais, ugdymo būdais, rezultatais. Progimnazija turi ypatingų, originalių (savitų) ugdymo pasiekimų.  Pamokos aspekto „Kiekvieno mokinio pasiekimai ir pažanga“ įvertinimas stebėtose pamokose – 2,94. Stebėtų pamokų protokolų analizė rodo, kad rezultatyvumas pamokoje yra geras. Kaip stiprusis pamokos vertinimo aspektas rezultatyvumas fiksuotas 16 (26,7 proc.) pamokų.  Atlikus tarpinę PVTP kokybinių rodiklių įgyvendinimo analizę, nustatyta, kad priemonės, pritaikytos mokinių pasiekimų ir optimalios pažangos stiprinimui, yra paveikios – 2022 m. (palyginus su 2021 m. duomenimis) padidėjo:   * 1–4 klasėse 7,67 proc. nuo 87,14 proc. iki 94,81 proc. matematikos dalyko pagrindiniu ir aukštesniuoju pasiekimų lygmenimis besimokančių mokinių dalis; * 5–8 klasėse 2 proc. nuo 7,04 iki 7,18 mokinių gamtos mokslų metinis pažymių vidurkis; * 1–4 klasėse 8,67 proc. nuo 73,00 proc. iki 81,67 proc. lietuvių kalbos dalyko pagrindiniu ir aukštesniuoju pasiekimų lygmenimis besimokančių mokinių dalis; * nuo 8,66 iki 9,51 informacinių technologijų pažymio vidurkis; * įvairiose miesto ir šalies olimpiadose, konkursuose, projektuose ir varžybose Progimnazijos mokiniai 2022 metais laimėjo 55 prizines vietas.   Kryptingas rezultatyvumas buvo fiksuotas vertintojų stebėtose matematikos 2a, 1c, 2d, 2b, 4b, 6a kl., dailės 6b kl., chemijos modulio 5b kl. chemijos 8b kl., lietuvių kalbos 4b, 5c, 3a kl., specialiojo pedagogo užsiėmime-pratybose 3a kl., tikybos 3a kl., technologijų 6b kl., gamtos ir žmogaus 6c kl., muzikos1c kl., biologijos modulio 7c kl., informacinių technologijų 8b kl. pamokose.  Progimnazijos pasiekimų ir pažangos atskaitomybė tinkama.  Progimnazija atsakingai teikia informaciją apie mokinių pasiekimus Nacionalinei švietimo agentūrai pateikdama pirmųjų projekto įgyvendinimo metų veiklos ataskaitą, kurioje pateikiamas kokybinių rodiklių pasiekimo mastas.  Pirmųjų projekto metų PVTP įgyvendinimo ataskaita skelbiama Progimnazijos interneto svetainėje.  Išsami informacija apie Progimnazijos PVTP veiklų įgyvendinimą ir mokinių pasiekimus pateikiama Progimnazijos direktorės 2022 metų veiklos ataskaitoje.  2023 metų Progimnazijos veiklos plane pateikiama išsami 2022 metų Progimnazijos veiklos plano tikslų ir uždavinių įgyvendinimo apžvalga, o šis planas teikiamas derinti savininko teises ir pareigas įgyvendinančios institucijos įgaliotam asmeniui.  Vertintojai daro išvadą, kad dėmesys Progimnazijos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo nuoseklumo ir veiksmingumo stebėsenai yra tinkamas, o atskaitomybės procedūros sudaro tinkamas sąlygas stebėti ir vertinti MVTP veiklų įgyvendinimo kryptingumą. |
| 2.1. Ugdymo(si) organizavimas,  3 lygis | Diferencijavimas, individualizavimas, suasmeninimas tinkamas.  Progimnazijoje mokytojai pripažįsta mokinių amžiaus tarpsnio, ugdymosi poreikių, gebėjimų bei mokymosi stilių skirtybes. Stengiamasi kiekvienam besimokančiam suteikti pagalbą atsižvelgiant į jo mokymosi rezultatus, poreikius.  Progimnazijos vidaus įsivertinimo duomenimis diferencijavimas, individualizavimas, suasmeninimas pamokose buvo fiksuotas kaip tobulintinas pamokos aspektas, todėl PVTP buvo tikslingai paskirtos projekto KK lėšos tikslinėms ugdomosioms, kvalifikacijos tobulinimo, diferencijuoto turinio kūrimo ir individualios suasmenintos pagalbos teikimo veikloms.  Progimnazijoje ugdymo diferencijavimo, individualizavimo, suasmeninimo praktika yra gera. Mokiniams suteikiama pagalba bei galimybė mokytis savo tempu, pagerinti savo paties individualius mokymosi rezultatus.  Vertintojų stebėtų pamokų analizė tai patvirtina. Iš 60 stebėtų veiklų 19 (31,7 proc.) pamokų šis pamokos elementas buvo išskirtas kaip stiprusis pamokos aspektas. Šiose pamokose mokytojai paveikiai atsižvelgė į mokinių skirtybes ir mokiniams sudarė galimybes pasirinkti užduotis pagal mokinių gebėjimus. Tinkamai mokytojai leido mokiniui pasirinkti užduotis pagal gebėjimus ir skirtybes matematikos 2a, 1c, 4b kl., chemijos 8b kl., lietuvių kalbos 3a kl. pamokose. Minėtose pamokose vertintojai fiksavo, kad buvo tinkamai siekiama suasmeninti mokymąsi ir atsižvelgiant į mokinių gebėjimus šie galėjo pasirinkti savo galimybes atitinkančias mokymosi ar išmokimo įsivertinimo užduotis. Užduočių sudėtingumo lygmens diferencijavimas leido mokiniams mokytis ir įsivertinti pagal asmeninį pajėgumą.  Pastebėtina tai, kad mokytojų kryptingų pastangų paskatinti mokinius kelti individualius asmeninius ugdymosi tikslus pamokose ir tokiu būdu stiprinti bei plėtoti mokymosi suasmeninimą, stebėtose pamokose vertintojai dažniai pasigedo.  Ugdymo(si) integralumas tinkamas.  Progimnazijoje ugdymosi integralumas paveikiai užtikrinamas vykdant ugdymo plane bei PVTP numatytas STEAM ugdomąsias veiklas.  Vykdant PVTP numatytos organizuoti 6 STEAM ugdymo dienos pradinių klasių mokiniams ir 6 STEAM ugdymo dienos 5–8 klasių mokiniams. Veiklose dalyvauja ne mažiau kaip 95 proc. 1–4 kl. ir ne mažiau kaip 90 proc. 5–8 kl. mokinių.  Parengtos 43 skirtingos STEAM ugdomųjų dienų programos. Programas parengė ir ugdomąsias veiklas mokiniams organizuoja 43 1–8 klasių įvairių dalykų mokytojai. Veiklos organizuojamos netradicinėse erdvėse ir gamtos mokslų laboratorijoje.  PVTP numatyta 20 geriausiai įvertintus ugdomųjų STEAM veiklų mokinių darbus pristatyti Progimnazijos bendruomenei projekto KK lėšomis modernizuotoje aktų salėje.  Pastebėtina ir tai, kad vertintojų stebėtose pamokose mokytojų pastangos paveikiai integruoti įvairų tarpdalykinį ugdymo turinį buvo neišskirtinės. Ugdymo integralumas stebėtose pamokose nebuvo išskirtas nei kaip stiprusis nei kaip tobulintas pamokos aspektas.  Įvairovė tinkama.  Progimnazijos MVTP numatytos veiklos – STEAM dienų organizavimas vertintojų nuomone yra esminis ugdymosi įvairovės bruožas įgyvendinant projektą KK. Iki 2023 gegužės 19 dienos realizuotos 4 STEAM ugdymo dienos kurių metu realizuotos 50 pavadinimų ugdomosios veiklos.  Kryptinga ugdymosi užduočių įvairovė buvo fiksuota chemijos 8b kl., lietuvių kalbos 4b, 5c kl., spec. pedagogo pratybose 3a kl; gamtos ir žmogaus 6c kl., neformalaus vaikų švietimo 2a kl., biologijos modulio 7c kl.; informacinių technologijų 8b kl.; matematikos 1b, 2d, 2b kl. pamokose. Iš 60 vertintojų stebėtų veiklų 27 (45 proc.) pamokų ugdymosi užduočių įvairovė buvo išskirta kaip stiprusis pamokos aspektas.  Pastebėtina ir tai, kad partneriškas mokymasis ar mokymasis grupėje, kaip vienas iš ugdymo įvairovės raiškos bruožų, stebėtose pamokose kaip stiprusis pamokos aspektas nebuvo išskirtas, o paveikaus mokinių mokymosi derinant grupinį, partnerišką ar individualų mokymąsi atvejus vertintojai stebėjo tik pavienėse pamokose.  Vertintojų pateikia išvadą, kad Progimnazijos mokytojai paveikiai ir įvairiapusiškai realizuodami daugumą ugdymo proceso organizavimo aspektų turi palankias galimybes ir profesinio kapitalo potencialo užtikrinti kryptingą ugdymosi suasmeninimo raišką pamokoje. |
| 3.6. Mokyklos tinklaveika,  4 lygis | Progimnazijos tinklaveika yra kryptinga ir yra vienas iš stipriųjų veiklos aspektų.  Progimnazijos atvirumas yra veiksmingas, o prasmingumas – paveikus.  Progimnazija kryptingai vykdo informacijos sklaidą mokyklos interneto svetainėje ir socialiniame tinkle „Facebook“. Sukurtas papildomas tinklalapis projekto KK veikloms viešinti. PVTP yra numatyta rengti projektus „Knyga dėžutėje“ ir „Atgimti iš naujo“. Šiuose projektuose sukurti darbai eksponuojami modernizuotoje bibliotekos erdvėje.  Iš pokalbių su mokiniais, mokytojais ir vadovais bei informacijos interneto svetainėje vertintojai sužinojo kad Progimnazija tinklaveiką paveikiai sustiprino vykdydama projekto KK veiklas – STEAM dienas organizuodama už Mokyklos ribų. 2022 m. sudarytos bendradarbiavimo sutartys su Klaipėdos miesto baseinu „Gintaras“, Klaipėdos etnokultūros centru, Mažosios Lietuvos istorijos muziejumi.  Platus partnerių ratas padeda paveikiai plėtoti mokinių bendrąsias kompetencijas. Įvairiu lygmeniu bendraujama su 48 socialiniais partneriais – lopšeliais darželiais, fondais, draugijomis, muziejais, universitetais, gimnazijomis, progimnazijomis, agentūromis, centrais, viešosiomis įstaigomis, įmonėmis, komitetais, pradinėmis mokyklomis, bibliotekomis, religinėmis bendruomenėmis, asociacijomis, kolegijomis, forumais ir fondais.  Mokytojai, mokiniai ir vadovai pokalbių metu teigė kad sistemingas dalyvavimas tarptautiniuose projektuose sudaro paveikias galimybes mokytojams ir 8 klasių mokiniams plėtoti gebėjimą komunikuoti anglų kalba, užmegzti bendradarbiavimo kontaktus su užsienio partneriais, plečia mokinių suvokimą apie įvairius gyvenimo įprasminimo būdus.  Dalyvavimas tarptautiniuose projektuose lėmė didesnį mokinių ir mokytojų domėjimąsi užsienio kalbomis, patobulino komunikavimo užsienio kalbomis kompetencijas.  Progimnazijoje organizuojamos mokinių ir mokytojų refleksijos ir kompetencijų įsivertinimas rengiantis tarptautiniams projektams bei projektams pasibaigus. Vykdoma projektų sklaida.  Iš pokalbių su Progimnazijos administracija, mokytojais bei dokumentų analizės nustatyta, kad Progimnazijos bendruomenė mato aktyvaus bendradarbiavimo su išorės partneriais prasmę ir tai per patirtinį mokymąsi padeda kiekvieno mokinio pasiekimų gerinimui. Tinklaveikos prasmingumas yra analizuojamas ir pastebima, kad fiksuojama mokinių užsienio kalbų pasiekimų pažanga.  Vertintojai Progimnazijos tinklaveiką vertina kaip stiprųjį Mokyklos veiklos aspektą, nes Progimnazijos kryptinga partnerystė su įvairiomis institucijomis ir organizacijomis sudaro labai geras sąlygas progimnazijos veiklos tobulinimo plane numatytoms veikloms įgyvendinti bei veiksmingai plėtoti mokinių bendrąsias ir dalykines mokinių ir mokytojų kompetencijas. |
| 3.7. Kompetencija,  3 lygis | Pozityvus profesionalumas potencialus.  Daugumoje (85 proc.) vertintojų stebėtų ugdomųjų veiklų mokytojai formulavo į dalyko turinio pasiekimus (išmokimą) orientuotus veiklos uždavinius ir juos aiškiai paskelbė mokiniams.  Daugumoje (76 proc.) vertintojų stebėtų ugdomųjų veiklų mokytojai numatė ugdomas bendrąsias kompetencijas ir jas tikslingai ugdė pamokoje.  Vertintojų stebėtose ugdomosiose veiklose vertintojai nepastebėjo mokytojų nepagarbių santykių su mokiniais apraiškų.  37 proc. vertintojų stebėtų ugdomųjų veiklų mokytojai paveikiai taikė sąveikos paradigmos principus, 33 proc. vertintojų stebėtų ugdomųjų veiklų mokytojai bandė taikyti šiuolaikiško ugdymosi paradigmos principus.  Vertintojai nustatė, kad mokytojų organizuotos veiklos pamokoje rezultatyvumas (mokinių gebėjimas pasiekti pamokos uždavinius) kryptingas ir veiksmingas buvo 51,7 proc. pamokų.  Stebėtų pamokų protokolų analizė rodo tinkamą pamokų vertinimo vidurkį: mokytojų – 2,91, mokytojų ekspertų – 3,53, mokytojų metodininkų – 3,02, vyresniųjų mokytojų – 3,41 (bendras stebėtų pamokų vertinimo vidurkis – 3,22).  Kryptingas mokytojų profesionalumas ir kompetencija planuojant ir įgyvendinant visus skirtingus pamokos aspektus fiksuotas matematikos 2a, 2d, 2b, 4b kl., dailės 6b kl., chemijos modulio 5b kl., chemijos 8b kl., lietuvių kalbos 5c, 3a, 4b kl., specialiojo pedagogo užsiėmimo 3a kl., tikybos 3a kl., muzikos 1c kl., biologijos modulio 7c kl., informacinių technologijų 8b kl. pamokose.  Apibendrinant teigiama, kad Progimnazijos mokytojai kasdieninėje veikloje demonstruodami paveikią profesinio kapitalo raišką neabejotinai turi pakankamai potencialo užtikrinti profesionalumo tvarumą ir ūgtį susiduriant su įtraukiojo ugdymo ir atnaujinto ugdymo turinio diegimo iššūkiais*.* |
| *Stiprieji mokyklos veiklos aspektai* | Kryptinga Progimnazijos tinklaveika ir partnerystė padeda kompleksiškai siekti kiekvieno mokinio asmenybės brandos |
| *Tobulintini mokyklos veiklos aspektai* |  |

**4.2. Kaip stebimas mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo nuoseklumas ir tinkamumas mokinių ugdymosi pasiekimams gerinti?**

**4.2.1. Mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėjimas / stebėjimo sistema**

Progimnazijoje vyksta paveikus suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėsenos procesas. Ugdymo(si) stebėsenai skiriamas tinkamas dėmesys. 2022 metais atliktas Progimnazijos veiklos kokybės įsivertinimas pagal mokyklų, vykdančių bendrojo ugdymo programas, veiklos kokybės visuminio vertinimo rodiklius. Šio vertinimo metu pasiekta rodiklių turinio dermė su PVTP vertinimo kriterijais. Progimnazijos veiklos kokybės įsivertinimą organizuoja įsivertinimo grupė. Progimnazijoje kaupiami ir analizuojami mokinių pažangos, akademinių ir neakademinių pasiekimų, lankomumo, ugdymo proceso kokybės duomenys. Šių duomenų pagrindu priimami strateginiai sprendimai veiklos planų tikslams ir uždaviniams nustatyti. Stebėsena, kurią vykdo Progimnazijos administracija, veiklos kokybės įsivertinimo grupė ir Metodinė taryba, vyksta nuosekliai, vertinant stebimų pamokų kokybę ir analizuojant visus turimus duomenis. Ataskaita už pirmuosius projekto KK veiklos tobulinimo metus ir veiklos kokybės įsivertinimo medžiaga pateikta Nacionalinei švietimo agentūrai (toliau – NŠA). Projekto KK PVTP veiklų stebėseną vykdo taip pat direktoriaus pavaduotojos ugdymui analizuodamos mokinių ugdymosi pasiekimų pokyčius. Pastebėtina tai, kad išskirtinis Progimnazijos stebėsenos sistemos bruožas yra išsamus praėjusio laikotarpio veiklų aptarimas rengiamuose naujo laikotarpio veiklos planavimo dokumentuose.

**4.2.2. Mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėjimo / stebėjimo sistemos vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 1.1. Mokyklos pasiekimai ir pažanga,  3 lygis | Stebėsenos sistemingumas Progimnazijoje yra tinkamas.  Progimnazijoje projekto KK laikotarpiu yra vykdoma tinkama tikslinių mokinių grupių pasiekimų ir pažangos stebėsena. Fiksuojami ir analizuojami pokyčiai. Iš dokumentų analizės ir pokalbių su Metodine taryba, Progimnazijos administracijos atstovais vertintojai sužinojo, kad tikslinių grupių mokiniai padarė pažangą susijusią tiek su mokinių besimokančių pagrindiniu ir aukštesniu pasiekimų lygmenimis dalies padidėjimu, tiek su pažymio vidurkio padidėjimu (žr. „Rezultatyvumas“).  Progimnazijoje pasiekimų ir pažangos stebėseną vykdo Veiklos kokybės įsivertinimo grupė, administracija. Teikiamos išvados ir rekomendacijos rengiant planavimo dokumentus (rengiant projekto KK PVTP kvalifikacijos tobulinimo veiklos tema („Diferencijuoto ir individualizuoto ugdymo modelio praktinis diegimas mokykloje“) pasirinkta atsižvelgiant į įsivertinimo išvadas)).  Mokytojų taryboje ir administracijoje yra analizuojami PVTP numatyti siektini rezultatai.  Asmeniniai mokinių pasiekimų rezultatai ir pažanga yra analizuojami su klasių vadovais. Progimnazijoje mokymosi rezultatų pokyčiams įtakos turi individualios pažangos fiksavimo, analizavimo ir įsivertinimo procedūros.  Pokalbiuose su Progimnazijos vadovais, Metodinės tarybos nariais vertintojai sužinojo, kad vykdant projekto KK veiklos plano įgyvendinimo stebėseną buvo nustatyta, kad pozityviam mokinių pasiekimų pokyčiui įtakos turėjo visos PVTP numatytos ugdomosios ir ugdymosi (konsultacijos, STEAM dienos), kvalifikacijos tobulinimo bei ugdymo aplinkų turtinimo (gamtos mokslų laboratorijos įrengimas, bibliotekos-skaityklos edukacinės erdvės pritaikymas grupiniams užsiėmimams) veiklos.  PVTP veiklų įgyvendinimo nuoseklumas, kryptingumas ir paveikumas stebimas: parengiant ir pateikiant pirmųjų projekto metų veiklos ataskaitą, 2023 m. Progimnazijos veiklos plane pateikiant informaciją apie PVTP įgyvendinimo 2022 m. sėkmingumą, Progimnazijos direktorės 2022 m. veiklos ataskaitoje aptariant PVTP veiklų įgyvendinimo sėkmingumą, parengiant tarpines plano įgyvendinimo ataskaitas apie įvykdytų veiklų mąstą ir įsigytas priemones, parengiant ir bendruomenei pristatant mokinių akademinių pasiekimų, besisiejančių su projekto KK vertinimo kriterijais ir kokybiniais rodikliais pokytį, 2021–2022 m. m. metinių rezultatų bei 2022–2023 m. m. pirmojo pusmečio analizes.  Iš pokalbių su vadovais ir mokytojais paaiškėjo, kad progimnazijoje dar pasigendama paveikios praktikos (susitarimų ir procedūrų) vertinti kiekvieno mokytojo darbo poveikį ir / ar Mokyklos indėlį į mokinių pažangą, o ir veiklos tobulinimo būdų įgyvendinimo tinkamumo mokinių ugdymosi pasiekimų gerinimui stebėsena neišskirtinė.  Išorės vertintojai konstatuoja, kad stebėsenos sistemingumas yra tinkamas ir daro paveikią įtaką mokymosi kokybės gerinimui bei ugdymo proceso veiksmingumui. Vertintojai teigia, kad Progimnazijos pedagoginė bendruomenė turėtų stiprinti pastangas vertinant veiklų tinkamumą mokinių pasiekimų gerinimui ir kiekvieno mokytojo darbo poveikį ir mokyklos indėlį į mokinių pažangą.  Mokinių pasiekimų ir pažangos pagrįstumas stebėtose pamokose tinkamas.  Pasiekimų ir pažangos pagrįstumo (kryptingo pasiekimų ir pažangos vertinimo) labai geri pavyzdžiai stebėti matematikos 4b, 1b, 2d, 2b, 2a, 1c kl.; lietuvių kalbos 4b, 5c, 3a kl.; tikybos 3a kl.; chemijos modulio 5b kl.; dailės 6b, 5a kl.; chemijos 8b kl.; technologijų 6b kl.; grupiniame socialinių įgūdžių užsiėmime SUP mokiniams 3 kl.; muzikos 1c kl.; informacinių technologijų 8b kl.; ir biologijos modulio 7c kl. pamokose.  Atlikus stebėtų pamokų protokolų analizę paaiškėjo, kad pasiekimų ir pažangos pagrįstumas stebėtose pamokose kaip stiprusis pamokos aspektas fiksuotas 14 pamokų, o kaip tobulintinas – 22 pamokose (iš 60 stebėtų veiklų), kuriose dažnai buvo pasigendama vertinimo, jose mokiniai buvo apklausiami, bet neįvertinami, dažnai pamokos uždavinyje mokiniams nebuvo numatomi aiškūs vertinimo kriterijai. Pasiekimų ir pažangos vertinimo, kaip esminio mokymosi sėkmingumo ir pokyčio stebėsenos aspekto pamokoje vertinimo apibendrintas vidurkis yra 3,06.  Mokytojams tikslinga būtų formuluoti aiškius pamokos uždavinio pasiekimo vertinimo kriterijus, stiprinti grįžtamąjį ryšį ir dialogą vertinant pasiekimus ir pažangą pamokoje. Pamokos uždavinyje nurodyti aiškūs vertinimo kriterijai ir jų paveikus panaudojimas sudarytų galimybes tobulinti pasiekimų ir pažangos pamokoje matavimo kokybę.  Stebėtose pamokose vertintojai pastebėjo, kad pamokose pritrūko laiko tinkamam pažangos ir pasiekimų aptarimui, dažnai pažanga buvo aptariama orientuojantis į emocinę mokinių jauseną, o naujo pamokos dalykinio turinio išmokimo masto (gilumo ir visuotinumo) aptarimui bei atsižvelgiant į tai tolimesnio mokinių mokymosi planavimo pokyčiams dėmesio skiriama mažai.  Mokytojams veiksminga būtų pamokose sugrįžti prie pamokos uždavinio, kad mokiniai tinkamai galėtų pasimatuoti savo pasiekimus palyginus su pamokos uždaviniu.  Vertintojai daro išvadą, kad stebėsenos sistemingumas ir pasiekimų pagrįstumas yra tobulintinas Progimnazijos veiklos aspektas.  Neabejotina, kad jei mokytojai pamokose naudotų kriterijais paremtas vertinimo strategijas, formuluotų ir pateiktų aiškius pamokos uždavinio įgyvendinimo ir rezultatų (įsi)vertinimo kriterijus, sudarytų sąlygas mokiniams įsivertinti asmeninius pasiekimus pamokoje lyginant su išsikeltais uždaviniais, argumentuotai pagrįstų pažangą pamokoje, planuodami tolimesnį mokymąsi pamokas remtųsi turima vertinimo informacija, taikytų veiksmingesnius mokymo metodus, pažanga ir rezultatyvumas pamokose pagerėtų. |
| *Stiprieji mokyklos veiklos aspektai* |  |
| *Tobulintini mokyklos veiklos aspektai* | Kiekvieno mokinio pažangos ir pasiekimų matavimas, tolesnio mokymosi planavimas pamokoje.  Mokinių mokymosi poveikio analizavimas pamokoje siekiant geresnių mokymosi rezultatų. |

**4.3. Kaip mokyklos nusimatyti veiklos vertinimo rodikliai, jų aiškumas padeda įsivertinti veiklos pokytį ir stebėti poveikį mokyklos pažangai?**

**4.3.1. Mokyklos nusimatyti veiklos vertinimo rodikliai**

Išanalizavę PVTP numatytus veiklos vertinimo rodiklius, vertintojai daro išvadą, kad planą rengusi darbo grupė, bendradarbiaudama su Progimnazijos savivaldos institucijomis, realiai parinko kokybinius ir kiekybinius rodiklius. Kiekybiniai rodikliai tiksliai aprašyti ir dauguma įgyvendinti dar nesibaigus projektui. Kokybinius rodiklius galima realiai apskaičiuoti, jų pokyčiui pamatuoti remiamasi pirmų projekto metų NMPP, mokinių metiniais pasiekimų rezultatais bei 2022 m. vykdyto įsivertinimo duomenimis. Dokumentų analizės būdu, pokalbių, pamokų stebėjimo metu surinkti duomenys leidžia konstatuoti, kad bendruomenės susitarimai ir atvirai veikianti savivalda Progimnazijoje užtikrino galimybę tinkamai parengti MVTP bei numatyti realius rodiklius įgyvendinimo proceso, rezultatų ir tvarumo nustatymui.

**4.3.2. Mokyklos nusimatytų veiklos vertinimo rodiklių turinio ir jų naudojimo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 2.1. Ugdymo(si)  organizavimas,  3 lygis | Ugdymo(si) organizavimas Progimnazijoje paveikus. Klasės valdymas geras.  Stebėtose 22 pamokose (42,31 proc.) ,,Klasės valdymas“ buvo įvardintas kaip stiprusis pamokos aspektas. Jose mokytojai drausmę palaikė ir darbą organizavo naudodami įvairius būdus. 1c kl. lietuvių k. pamokoje mokiniai gerai žinojo ir laikėsi elgesio taisyklių. 1a kl. ir 3a kl. logopedinėse pratybose, 4b kl. lietuvių kalbos, 5c kl. lietuvių k. ir literatūros pamokose mokiniai gebėjo dirbti savarankiškai ir prisiimti atsakomybę už mokymąsi. Ryškūs savivaldaus mokymosi gebėjimai fiksuoti 3a kl. lietuvių k. pamokoje. Psichologė gebėjo valdyti situaciją ir organizuoti darbą su SUP mokiniais socialinių įgūdžių ugdymo pamokoje. Labai geras klasės valdymas, išlaikant mokinių susidomėjimą įvairiomis užduotimis ir pozityviu bendravimu stebėtas 1c kl. muzikos pamokoje. Pagarbūs mokytojo ir mokinių santykiai fiksuoti 6a kl. informacinių technologijų, 8d kl. fizikos pamokose. 1d, 3c, 8a kl. matematikos, 6c kl. fizinio ugdymo pamokose drausmė palaikoma, mokinių dėmesį sutelkiant į prasmingą ir įvairią veiklą. Tik 4 (7,69 proc.) pamokose aspektas ,,Klasės valdymas“ įvardintas kaip tobulintinas, šiose pamokose vertintojai pastebėjo nepakankamą savivaldaus mokymosi gebėjimų ugdymą.  Vertintojai teigia, kad klasės valdymas sudaro tinkamas sąlygas gdymui(si). |
| 3.1. Perspektyva ir bendruomenės susitarimai,  4 lygis | Perspektyva ir bendruomenės susitarimai veiksmingi, telkianys Progimnazijos bendruomenę numatytų tikslų, uždavinių įgyvendinimui, optimaliam turimų žmogiškųjų išteklių panaudojimui. Aspektai ,,Sprendimų pagrįstumas“ ir ,,Tobulinimo kultūra“ vertinami labai gerai.  Svarbų vaidmenį įsivertinant ir tobulinant Progimnazijos veiklą, vykdant pokyčių stebėseną atlieka MVKĮG, ji kasmet organizuoja Progimnazijos veiklos įsivertinimą. Kasmetinį įsivertinimą padeda atlikti tiems metams suburiamos darbo grupės. Įsivertinimuose dalyvauja Progimnazijos bendruomenės nariai: mokytojai, mokiniai, tėvai. Dokumentų analizė rodo, kad, kad įsivertinimo duomenys pristatomi Progimnazijos bendruomenei, naudojami planuojant veiklas (žr.„Įsivertinimo veiksmingumo mokyklos pažangai vertinimas“).  Rengiant projekto KK veiklos tobulinimo planą, duomenis analizavo PVTP rengimo grupė, kuri rėmėsi 2016 m. visuminio išorinio vertinimo duomenimis. Mokykloje nuolat reflektuojama, kaip įgyvendinamas PVTP (2022 m. keturiuose, o 2023 m. dviejuose Mokytojų tarybos posėdžiuose buvo nagrinėtos PVTP veiklos ir įvykę pokyčiai). Progimnazijoje vykusio teminio išorinio vertinimo metu liko neįgyvendinta tik 1,5 proc. veiklų.  Kalbantis su Metodine taryba, MVKĮG, PVTP darbo grupe, vadovais, galima teigti, kad Progimnazijoje akivaizdi tarimosi ir susitarimų kultūra, veikla planuojama remiantis gautais įsivertinimo duomenimis, susitariant dėl prioritetų, tikslų, uždavinių, priemonių, atsakingų asmenų už numatytų priemonių įgyvendinimą. Pašnekovai teigė, kad įsivertinimas ir atskaitomybė yra svarbiausios veiklos tobulinimo prielaidos.  Svarbų vaidmenį kuriant Progimnazijos tobulinimo kultūrą atlieka metodinės grupės (jų yra 5), kuriose gimsta beveik visos idėjos. Tai paaiškėjo pokalbiuose su Metodinės tarybos nariais ir direktore.  Progimnazija yra nuolat besimokanti organizacija. Remiantis pokalbių su Metodine taryba, PVTP darbo grupe protokolais galima teigti, kad kvalifikacijos tobulinimas yra planuojamas, atsižvelgiant į keliamus švietimo politikos iššūkius ir Progimnazijos poreikius (projekto KK keliamas sąlygas ugdymo(si) kokybei gerinti, šiuolaikiškoms ugdymo formoms ir metodams taikyti).  Kalbantis su Metodine taryba akivaizdžiai paaiškėjo, kad mokytojai, siekdami kiekvieno mokinio asmeninės pažangos, įsivertino stipriąsias ir tobulintinas savo darbo puses, sėkmingai tobulino kvalifikaciją seminaruose, aptarė metodinių grupių, vėliau – Metodinės tarybos posėdžiuose ir įgytą patirtį taiko pamokose.  Vertintojų komanda daro išvadą, jog Progimnazijos veiklos kokybės įsivertinimo įtaka sprendimų pagrįstumui yra veiksminga. Tikėtina, kad dėmesys veiklos tobulinimui, įsivertinimo ir planavimo ryšys padės užtikrinti sėkmingą PVTP įgyvendinimą ir veiklų tvarumą. |
| 3.3. Mokyklos savivalda,  3 lygis | Progimnazijos savivalda yra potenciali. Skaidrumas ir atvirumas bei Sprendimų pagrįstumas ir veiksmingumas paveikūs.  Progimnazijoje veikiančios savivaldos institucijos (Progimnazijos taryba, Mokytojų taryba, Mokinių taryba, Metodinė taryba) dalyvauja sprendžiant ir tobulinant ugdymo proceso organizavimo ir kitus Mokyklos gyvenimo klausimus.  Iš pokalbių su Progimnazijos bendruomene paaiškėjo, kad savivaldos institucijos dažniausiai susiformuoja savanoriškumo principu, jos yra aktyvios ir paveikiai bendradarbiauja įgyvendinant Progimnazijos išsikeltus tikslus ir generuoja idėjas, kurios ,,ateina“ iš Metodinių grupių.  2023 m. Metodinės tarybos veiklos tikslas – siekti kiekvieno mokinio pažangos, teikiant veiksmingą švietimo pagalbą ir uždaviniai tiesiogiai susiję su PVTP tikslu ir uždaviniais. Suplanuotos veiklos taip pat atliepia KK projekto numatytas veiklas.  Progimnazijos valdymo procese dalyvauja Profesinės sąjungos komitetas, su kuriuo Progimnazijos administracija derina mokytojų darbo apmokėjimą, darbuotojų skatinimą.  Progimnazijos taryba yra susipažinusi su svarbiausiais Progimnazijos dokumentais: 2023–2025 m. Progimnazijos strateginiu, 2023 metų veiklos, 2022-2023 m. m. ugdymo planais, 2022 m. direktorės ataskaita. Tėvams buvo pristatytas PVTP, jie ir patys aktyviai dalyvavo įdiegiant kai kurias priemones, pvz., padėjo įrengti gamtos mokslų laboratoriją. Tėvai informaciją apie Progimnaziją sužino iš internetinės svetainės [www.sendvaris.klaipeda.lm.lt](http://www.sendvaris.klaipeda.lm.lt), tėvų susirinkimuose, 2 kartus per mokslo metus organizuojamose Atvirų durų dienose. Tėvai ir patys rodo iniciatyvą, prisideda prie aplinkų gražinimo: įrengė I a. fojė, pastatė suolelius stadione, padovanojo knygų namelį.  Progimnazijoje lanksčiai priimami sprendimai veiklai tobulinti yra argumentuotai pagrįsti įvairiais duomenimis. PVTP taip pat parengtas atsižvelgus į 2016 m. mokyklos išorinio vertinimo ataskaitos rekomendacijas, į 2022 m. Mokyklos veiklos kokybės įsivertinimo duomenis, į NMPP ir mokinių metinius pasiekimus.  Vertintojai daro išvadą, kad Progimnazijoje skaidriai ir atvirai priimami sprendimai yra tinkami, bendruomenės narių sutelktumas padeda lanksčiai pagrįsti priimamus sprendimus. |
| *Stiprieji mokyklos veiklos aspektai* |  |
| *Tobulintini mokyklos veiklos aspektai* |  |

**4.4. Kaip užtikrinamas veiklų, lemiančių mokinių pažangą ir pasiekimus, tvarumas?**

**4.4.1. Veiklų, lemiančių mokyklos mokinių pažangą ir pasiekimus, tvarumas**

Klaipėdos Sendvario progimnazijos bendruomenė turi bendrą viziją ir nuostatas išlaikyti projekto KK pradėtų ir jau seniau vykdomų veiklų, darančių įtaką mokinių pasiekimų augimui, tęstinumą. Tikėtina, kad Mokyklos įdirbis – nuolat analizuoti mokinių pasiekimus, vertinti, ieškoti geriausių sprendimų ir tobulinti ugdymo procesą, veikti kryptingai panaudojant šiuolaikines priemones, nuolat mokytis ir tobulėti pedagogų bendruomenei, užtikrins mokinių pažangos ir pasiekimų tvarumą. Vertintojų komandos sutarimu, didžiausią įtaką veiklų tvarumui turi tinkamas mokytojų kompetencijų tobulinimas ir įgytų kompetencijų taikymas praktikoje, ugdymo(si) aplinkų kūrimas ir modernizavimas, skirtingų mokinių poreikių tekinimas, patyriminio mokymo stiprinimas. 2023–2025 m. strateginiame plane tiek pasirinktos vertybės, tiek prioritetinės veiklos kryptys, tiek pasirinkti rodikliai, atspindi „Kokybės krepšelio“ veiklų tęstinumą.

**4.4.2. Veiklų, lemiančių mokyklos mokinių pažangą ir pasiekimus, tvarumo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 3.1. Perspektyva ir bendruomenės susitarimai,  4 lygis | Perspektyva ir bendruomenės susitarimai veiksmingi. Vizijos bendrumas, planų gyvumas ir optimalus išteklių paskirstymas yra stiprieji Progimnazijos veiklos aspektai.  Progimnazijos vizijos bendrumas, veiklos kryptingumas, planų gyvumas, išteklių paskirstymas ir panaudojimas sudaro veiksmingas sąlygas sėkmingai įgyvendinti projekto KK tikslus.  Progimnazijos vizija ,,Sendvario progimnazija – atvira pozityviai kaitai, nuolat besimokanti organizacija, savo veiklą grindžianti demokratijos, tolerancijos principais“ telkia ir orientuoja bendruomenę į šiuolaikiškos, atviros pokyčiams mokyklos kūrimą. Vizijos gyvybingumą, kaip teigia direktorė bei kiti pokalbiuose dalyvavę progimnazijos bendruomenės nariai, rodo tai, kad ją kūrė visa bendruomenė, itin daug diskutavo mokiniai. Atskirai buvo diskutuojama metodinėse grupėse, Metodinėje taryboje, tuomet visų pasiūlymus svarstė strateginio plano rengimo grupė. Galutinis variantas pateiktas Progimnazijos tarybai ir gautas jos pritarimas.  Pastebėta, kad Progimnazijoje vyrauja kryptinga darbo kultūra, kurioje sudaromos ilgalaikės ir trumpalaikės darbo grupės pagrindinių Progimnazijos veiklų įgyvendinimui, šiose grupėse dalyvauja dauguma mokytojų (52 proc.), pagalbos mokiniui specialistų, tėvų ir mokinių atstovai. Projekte KK kelti uždaviniai ir numatytos priemonės orientuoti į Progimnazijos vizijos išpildymą: palankios ugdymo(si) aplinkos kūrimas, mokinių poreikius atitinkanti švietimo pagalba, IKT naudojimas ugdymo procese bei pozityvios socialinės-emocinės aplinkos kūrimas.  Progimnazijos vizija stebima ne tik Mokyklos planavimo dokumentuose, bet ir kasdieniniame gyvenime. 2016 m. vykusio išorinio vertinimo ataskaitoje fiksuota, kad stebėtose pamokose ,,vyrauja tradicinė mokymo paradigma“. 2023 m. stebėtų pamokų metu fiksuota vizijoje numatyta pozityvi kaita ir nuolatinis mokymasis (65,39 proc. stebėtų pamokų buvo bandoma arba jau dirbama šiuolaikiškai).  Progimnazijoje rengiami įvairūs planai – strateginis, metinis veiklos, ugdymo, mėnesio veiklos planai, Metodinės tarybos, kitų Progimnazijos padalinių ir specialistų veiklos planai. Dauguma planų viešai prieinami, skelbiami Progimnazijos interneto svetainėje. Nors juos rengia skirtingos darbo grupės, tačiau išskirtinai laikomasi bendrų tikslų, uždavinių ir suplanuotų priemonių nuoseklumo, atitikties vertybiniams susitarimams ir derinami tarpusavyje. Svarbiausias akcentas minėtuose planuose – kokybiškas švietimo organizavimas – edukacinių aplinkų kūrimas, naujausių technologijų ir priemonių įsigijimas, pagalba įvairių gebėjimų mokiniams – atsispindi ir PVTP.  Pokalbiai bei Progimnazijos pateiktų dokumentų analizė rodo, kad projekto finansiniai ištekliai panaudojami lanksčiai ir skaidriai, tiksliai išpildomas lėšų panaudojimas PVTP pasiekti. Progimnazija kruopščiai atlieka projekto lėšų panaudojimo analizę ir tiksliai žino, kiek procentų lėšų panaudojo kiekvieno projekto KK uždavinio įgyvendinimui. PVTP rengusios grupės nariai pasiskirstę už atskirų veiklų įgyvendinimą. Mokytojai, įvykdę krepšelio veiklas, pildo pateiktas ataskaitų formas Progimnazijos virtualiojoje „Office 365“ aplinkoje, kurias direktoriaus pavaduotojai ugdymui paskutinę mėnesio savaitę analizuoja ir apibendrina. 2023 m. sausio mėnesį Mokytojų tarybos posėdyje pristatytaprojekto KK veiklų ataskaita už pirmus projekto metus (prot. Nr.V1-1), per juos įsisavinta 91,25 proc. projekto lėšų.  Progimnazijos bendruomenės nariai džiaugiasi įsigyta edukacinių žaidimų ir simuliacijos programa „Play Math“, moderniu ekranu su pakeliamu mechanizmu, įrengta gamtos mokslų laboratorija, modernizuota biblioteka, įsigytais 13 išmaniųjų ekranų bei 30 vnt. kompiuterinės įrangos ir baldais kompiuterinėms klasėms, 6 edukaciniais robotų rinkiniais. Projekto KK lėšomis įrengta gamtos mokslų laboratorija ir nupirkta įranga lauko klasei užtikrina veiksmingą STEAM programų vykdymą, o įrengtas sensorinis kambarys prisideda prie savitos socialinės emocinės aplinkos kūrimo.  Iš projekto KK lėšų įsigytos mokymo priemonės padėjo sukurti šiuolaikišką mokymo(si) aplinką. Ugdymo(si) aplinkos pamokose panaudojamos išskirtinai: šis pamokos aspektas 24 stebėtose pamokose (N=52) įvertintas labai gerai (46,15 proc.), gerai – 19 pamokų (36,54 proc.), patenkinamai – 9 pamokose (17,31 proc.). Kaip stiprusis pamokos aspektas „Optimalus išteklių paskirstymas“ fiksuotas 43 pamokose (82,69 proc.), kaip tobulintinas – 6 pamokose (11,54 proc.). Veiksmingą KK projekto lėšomis įgytų mokymo priemonių naudojimą vertintojai stebėjo 1a kl. logopedinėse pratybose, 3a kl. specialiose pratybose, 1c kl. matematikos, 4b kl. lietuvių kalbos, 8b kl. informacinių technologijų, 8b kl. chemijos, 5b kl. modulio ir kt. pamokose. Beveik visose stebėtose pamokose iš projekto KK lėšų įgyti ir racionaliai naudoti išmanieji ekranai pamokoms teikė vaizdumo, buvo operatyviai pateikiama informacija.  Tikėtina, kad ugdymo procese veiksmingai naudojamos projekto KK lėšomis įgytos priemonės, įranga, baldai ir atnaujintos erdvės užtikrins tolesnį pažangos kryptingumą. Paminėtina ir tai, kad Progimnazijos administracija planuoja užtikrinti projekto veiklų tvarumą, įrengtas edukacines erdves nuolat papildant naujomis priemonėmis.  Remiantis dokumentų analize, stebėtų pamokų protokolų analize ir surinktais duomenimis, pokalbiais su mokytojais, mokiniais, tėvais, vertintojai daro išvadą, kad dalyvaudama KK projekte Progimnazijos bendruomenė dar labiau susitelkė bendros vizijos įgyvendinimui per kryptingą veiklą, veiksmingą planavimą, optimalų išteklių panaudojimą. |
| 3.2. Lyderystė, 4 lygis | Lyderystė kryptinga, tai vienas iš stipriųjų Progimnazijos veiklos aspektų. Pasidalytoji lyderystė ir įsipareigojimas susitarimams veiksmingi, telkiantys Progimnazijos bendruomenę pokyčiams.  Progimnazijoje puikiai skatinama mokinių lyderystė. Progimnazijos mokinių savivaldą, pasivadinusią Mokinių lyderių klubu, kuruoja istorijos mokytoja. Klubas veikia pagal parengtus nuostatus. Projektas KK paskatino mokinius imtis savanorystės, į šią veiklą įsitraukia vis daugiau mokinių. Mokiniai savanoriai kiekvieną pirmadienį veda mankštą pradinukams. Po kelionės į Šiaulių STEAM centrą mokiniai lyderiai pradėjo vesti popamokinius užsiėmimus pradinukams.  Pokalbiuose bendruomenės atstovai lyderiais įvardijo Mokyklos direktorę, pavaduotojas, aktyviai veikiančius, ugdymo kokybės kryptingai ieškančius mokytojus, pagalbos mokiniui specialistus. Pašnekovai pabrėžė, kad Mokykloje stebimi ryškūs pokyčiai siejami su 2013 m. oficialiai šias pareigas pradėjusia eiti direktore, kuri yra įsipareigojusi Progimnazijai, asmeniniu pavyzdžiu demonstruoja sutartas vertybes, skatina bendrystę ir pasitikėjimą. 2013 m. Mokykloje mokėsi 336 mokiniai, jų skaičius 2023 m. išaugo iki 772. 2023–2024 m. m. planuojamos 3 pirmos klasės, prašymų jau yra 72. Lyderių, o ypač Progimnazijos direktorės, veikla telkia Mokyklą pokyčiams ir inovacijoms. Direktorė inicijavo Progimnazijos dalyvavimą tarptautiniuose projektuose, vien tik 2022 m. Mokykla dalyvavo 2 Erasmus+ ir 1 Nordplus projektuose, skirtuose mokytojams ir mokiniams.  Lyderystė mokymuisi tinkama.  Progimnazijos administracija palaiko profesinį pedagogų tobulėjimą bei įsivertinimą. Kartą per metus organizuojami individualūs pokalbiai, išsiaiškinant stipriuosius bei tobulintinus darbuotojų veiklos aspektus, poreikius, su kiekvienu darbuotoju susitariant dėl veiklos rezultatų. Skatinama atsakingai ir kryptingai siekti tiek individualių profesinių, tiek sietinų su organizacija tikslų. Siekiant optimaliai įsisavinti projekto KK lėšas, Progimnazijos direktorė, pasitelkusi direktoriaus pavaduotojus ugdymui ir aktyvius pedagogus, mokinių savivaldos ir tėvų atstovus, veiksmingai suformavo darbo grupę, kuri atsakingai parengė PVTP, tinkamai iškėlė tikslą ir uždavinius, numatė priemones, padedančias gerinti mokinių pasiekimus, periodiškai atsiskaitė už panaudotas lėšas ir įgyvendintas veiklas.  Pokalbiuose buvo teigiama, kad Progimnazijos administracija palaiko mokytojų iniciatyvą mokytis ir dalytis gerąja darbo patirtimi. Surinkta informacija leidžia vertintojams daryti išvadą, kad Progimnazijos vadovo lyderystė ir įsipareigojimas susitarimams telkia Mokyklos bendruomenę pokyčiams, inovacijoms ir užtikrina veiklų tvarumą. |
| 3.4. Veikimas kartu,  3 lygis | Progimnazijoje veikimas kartu, įgyvendinant PVTP priemones, yra tinkamas.  Kalbantis su Klaipėdos Sendvario progimnazijos bendruomenės nariais, vertintojai įsitikino, kad visų metodinių grupių, kurias vienija Metodinė taryba, veiklos kryptys yra siejamos su projekto KK tikslais ir uždaviniais. Suburta PVTP grupė nuolat reflektuoja veiklas, stebi, kaip vyksta pokyčiai ir nuolat informuoja apie tai Mokytojų tarybos posėdžiuose.  Progimnazijoje sudarytos tinkamos sąlygos mokytis drauge. Dabartiniu metu prioritetinės sritys dera su projekto KK tikslais. Šio projekto laikotarpiu Progimnazijos mokytojai mokėsi dirbti su edukacinių žaidimų ir simuliacijų programa ,,Play Math“, kėlė kvalifikaciją diferencijavimo ir individualizavimo mokymuose, plačiau su šiuo metodu susipažino Vilniaus Forvardo mokykloje. PVTP įgyvendinimo stebėsena rodo, kad šios priemonės daro įtaką pamokos kokybei ir mokinių pažangai. Sąmoningas ir kryptingas mokymasis vyksta metodinėse grupėse, kur mokytojai dalijasi patirtimi ir naujienomis.  Progimnazija eilę metų dalyvauja tarptautiniuose projektuose. 2022 m. mokykla dalyvavo 2 Erasmus+ ir 1 Nordplus projektuose, mokytojai turėjo galimybę dalyvauti 5 tarptautiniuose kvalifikacijos Erasmus+ kėlimo kursuose. Sistemingas Progimnazijos dalyvavimas tarptautiniuose projektuose sudaro galimybę mokytojams plėtoti gebėjimą komunikuoti anglų kalba, užmegzti bendradarbiavimą su užsienio partneriais.  Vertintojai tvirtina, kad mokytojų veikimas kartu garantuoja veiklos tobulinimo plane iškeltų tikslų tinkamą įgyvendinimą. |
| 3.8. Nuolatinis profesinis tobulėjimas,  3 lygis | Progimnazijos mokytojų nuolatinis profesinis tobulėjimas yra paveikus, reiklumas sau ir asmeninis meistriškumas daro įtaką Progimnazijos ir mokinių pažangai.  Mokytojų ir pagalbos mokiniui specialistų metiniai pokalbiai, kada į(si)vertinama veikla ir rezultatai, su Progimnazijos vadovais vyksta birželio mėn., t. y. mokslo metų pabaigoje. Taip pradedamos formuoti Progimnazijos mokytojų kvalifikacijos tobulinimo kryptys ateinantiems mokslo metams. Tada savo pasiūlymus pateikia metodinės grupės. Galutiniai sprendimai priimami Metodinės tarybos posėdyje, atsižvelgiant į metų bei veiklos tobulinimo planų tikslus ir uždavinius. Šios priemonės padeda kvalifikacijos kryptis suformuoti racionaliai ir tinkamai.  Pastarųjų metų mokytojų kvalifikacijos tobulinimas glaudžiai susijęs su projekto KK veiklų įgyvendinimu. 13 pradinių klasių mokytojų, norėdami išmokti dirbti su skaitmenine „Play Math“ programa dirbo 18 valandų praktiniuose seminaruose. 54 1–8 kl. mokytojai kėlė kvalifikaciją mokymuose ,,Diferencijuoto ir individualizuoto ugdymo modelio praktinis diegimas mokykloje“. Mokytojai akivaizdžiai patobulino savo kompetencijas šiose srityse, vertintojai pastebėjo, kad seminaruose įgytos žinios paveikiai pritaikomos pamokose.  Pokalbiuose su mokytojais, administracijos atstovais, vertintojai sužinojo, kad mokytojai taip pat mokosi iš kolegų kitose mokyklose, aktyviai dalyvauja projektuose ir seminaruose, patys dalinasi savo patirtimi. Sendvario progimnazija bendradarbiauja su Klaipėdos ,,Vitės”, ,,Vyturio”, ,,Gabijos” progimnazijomis, ,,Varpo” gimnazija. Progimnazijos mokytojai organizavo Klaipėdos mokykloms metodinę dieną ,,Kokybės krepšelis. STEAM – kelias į sėkmę” (Progimnazija yra STEAM ambasadorė).  Vertintojai konstatuoja,kaddaugumos pedagogų nuolatinis profesinis meistriškumas, įgyvendinant projektą KK, yra tinkamas. |
| *Stiprieji mokyklos veiklos aspektai* | Vizijos bendrumas telkia bendruomenę kryptingai veiklai kuriant šiuolaikišką ir sėkmingą mokyklą.  Planų gyvumas užtikrina veiklų tęstinumą.  Mokytojų gebėjimas veiksmingai naudoti išteklius įgalina projekto „Kokybės krepšelis“ veiklų įgyvendinimą ir tęstinumą.  Progimnazijos vadovų lyderystė užtikrina veiklos pokyčių tvarumą. |
| *Tobulintini mokyklos veiklos aspektai* |  |

1. **REKOMENDACIJOS DĖL MOKYKLOS PAŽANGOS KRYPTINGUMO IR VEIKLOS TVARUMO UŽTIKRINIMO**
2. Nuosekliau stebėti, analizuoti individualią mokinių pažangą ir pasiekimus pamokoje, sugrįžti prie uždavinio aptarimo įtraukiant mokinius į asmeninių pasiekimų, pažangos ir mokymosi lūkesčių analizę. Tikėtina, kad tikslingas mokinių į(si)traukimas į įsivertinimą, pasiektų rezultatų apmąstymas darys teigiamą poveikį mokinių asmeninės pažangos augimui, skatins prisiimti daugiau atsakomybės už savo mokymąsi.
3. Tęsti ir plėtoti sėkmingas projekto ,,Kokybės krepšelis“ veiklas, keičiančias Progimnazijos aplinką, mokymo(si) sąlygas, skatinančias bendruomenės susitelkimą ir bendradarbiavimą.